২০ বছরের জন্য শ্রীঘরে ডেরা সচ্চা সওদা রাম রহিম সিংহ। কিন্তু এখনও পুলিশের ধরা-ছোঁয়ার বাইরে রাম রহিমের পালিতা কন্যা হানিপ্রীত সিংহ। কিন্তু খুব বেশিদিন গা ঢাকা দিয়ে সে থাকতে পারবে না বলেই মনে করা হচ্ছে। কারণ, এবার এফআইআর দায়ের হল হানিপ্রীতের বিরুদ্ধেও।
রাম রহিমকে গ্রেফতার করার পরে ২৫ অগস্ট চণ্ডীগড়, হরিয়ানার বেশ কিছু অংশ হিংসাত্মক হয়ে ওঠে। এই হিংসা ছড়ানোর পিছনে সরাসরি হানিপ্রীতের হাত ছিল। এই অভিযোগেই তার বিরুদ্ধে এফআইআর দায়ের করা হল। 
সম্প্রতি ডেরা সচ্চা সওদার চেয়ারপার্সন বিপাসনা ইনসানকেও এই ব্যাপারে হরিয়ানার বিশেষ তদন্তকারী সংস্থা জিজ্ঞাসাবাদ করে। সর্বভারতীয় সংবাদ সংস্থার প্রতিবেদন থেকে জানা গিয়েছে, হানিপ্রীতের সঙ্গে তার যোগাযোগ রয়েছে সেই ব্যাপারেও বিপাসনাকে জিজ্ঞাসাবাদ করে এই সংস্থা। 
সিরসার পুলিশ সুপারইনটেনডেন্ট জানান, বিপাসনাকে নোটিশ দিয়ে তলব করা হয়েছিল। এর পরে সোমবার তাকে টানা তিন ঘণ্টা জিজ্ঞাসাবাদ করা হয়। 
অন্যদিকে, কাঠমান্ডুতে পুলিশ খোঁজ খবর জানতে পেরেছে যে, ছদ্মবেশে নেপালের কোথাও গা ঢাকা দিয়েছে হানিপ্রীত সিংহ।